Sandro Ramírez

Sandro Ramírez Castillo (tuntud ka lihtsalt kui Sandro; sündinud 9. juulil 1995 Las Palmases) on Hispaania jalgpallur, kes mängib ründajana Hispaania kõrgliigaklubis Las Palmas.

Ramírez on Hispaania kõrgliigas mänginud kokku kaheksa klubi koosseisus: Barcelona, Málaga, Sevilla, Real Sociedad, Valladolidi Real, Huesca, Getafe ja Las Palmas. Hispaania kõrgliigas on kaheksa klubi koosseisus mänginud veel ainult Carlos Aranda.

 Klubikarjäär 
Aastatel 2002–2009 kuulus ta UD Las Palmase noorteakadeemiasse. Seejärel liitus ta FC Barcelonaga. Hooajal 2013–14 debüteeris ta Barcelona reservmeeskonnas Hispaania esiliigas. Hispaania kõrgliigas debüteeris ta Barcelona põhimeeskonnas 31. augustil 2014 mängus Villarreali vastu ja lõi 82. minutil mängu ainsa värava. Sama aasta 21. oktoobril lõi ta UEFA Meistrite Liiga alagrupimängus värava Amsterdami Ajaxi vastu. Aastatel 2014–2016 pääses ta Barcelona põhimeeskonnas väljakule kokku 32 mängus ja lõi seitse väravat.

2016. aasta juulis liitus ta Hispaania kõrgliiga klubiga Málaga. Hooajal 2016–17 lõi ta Hispaania kõrgliigas 14 väravat.

2017. aasta juulis sõlmis ta nelja-aastase lepingu Inglismaa kõrgliiga klubis Everton."Sandro Ramirez completes Everton transfer from Malaga on 4-year contract". Bleacher Report. 3.7.2017. Vaadatud 20.1.2022 Evertonis mängides lõi ta ainsa värava 23. novembril 2017 UEFA Euroopa Liiga alagrupimängus Atalanta vastu. Hooaja 2017–18 teises pooles oli ta Evertonist laenul Hispaania kõrgliiga klubis Sevilla, hooajal 2018–19 Real Sociedadis ja 2019–20 Valladolidi Realis. 3. novembril 2019 lõi Sandro Valladolidi Realis mängides RCD Mallorca vastu oma esimese värava Hispaania kõrgliigas pärast kahte ja poolt aastat.

2020. aasta oktoobris sõlmis ta kolmeaastase lepingu Huescaga. 2021. aasta augustis suundus ta üheks aastaks laenule Getafesse. 2022. aasta augustis läks Ramírez Huescast laenule Hispaania esiliigaklubisse Las Palmas, kellega tõusti 2023. aastal Hispaania kõrgliigasse, misjärel sõlmis ta klubiga püsiva lepingu.

 Koondisekarjäär 
Aastatel 2011–2017 mängis Sandro Hispaania noortekoondistes. 2017. aastal saavutas Hispaania kuni 21-aastaste koondisega Euroopa omavanuste meistrivõistlustel teise koha.

 Saavutused 
Barcelona
La Liga: 2014–15, 2015–16
UEFA Superkarikas: 2015
Klubide maailmameistrivõistlused: 2015

 Viited 

Kategooria:Hispaania jalgpallurid
Kategooria:FC Barcelona mängijad
Kategooria:Málaga CF mängijad
Kategooria:Everton FC mängijad
Kategooria:Sevilla FC mängijad
Kategooria:Real Sociedadi mängijad
Kategooria:Valladolidi Reali mängijad
Kategooria:SD Huesca mängijad
Kategooria:Getafe CF mängijad
Kategooria:UD Las Palmase mängijad
Kategooria:La Liga mängijad
Kategooria:Premier League'i mängijad
Kategooria:Sündinud 1995